Document ID: 32006D0649

ODLOČBA KOMISIJE
z dne 25. septembra 2006
o obnovi zalog Skupnosti živega oslabljenega cepiva proti klasični prašičji kugi
(notificirano pod dokumentarno številko C(2006) 4197)
(2006/649/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 6(2) in člena 8(2) Odločbe,
ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (2) in zlasti člena 18(2) Direktive,
ob upoštevanju naslednjega:
(1)
Klasična prašičja kuga pomeni tveganje za domače in divje prašiče v Skupnosti.
(2)
Izbruhi klasične prašičje kuge na gospodarstvih z domačimi prašiči imajo lahko resne posledice in lahko povzročijo gospodarsko izgubo v Skupnosti, zlasti če se pojavijo v območjih z visoko gostoto prašičev.
(3)
Pravila za cepljenje domačih in divjih prašičev v izrednih situacijah so določena v Direktivi 2001/89/ES.
(4)
Skupnost je kupila 1 000 000 odmerkov živega oslabljenega cepiva proti klasični prašičji kugi ter poskrbela za njihovo shranjevanje in razpoložljivost v nujnih primerih cepljenja domačih prašičev.
(5)
Navedeni odmerki živega oslabljenega cepiva proti klasični prašičji kugi potečejo decembra 2006. Zato jih je treba nadomestiti, da bi Skupnost ohranila svojo sposobnost hitrega odziva na potrebo po izvedbi nujnega cepljenja proti klasični prašičji kugi.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1. Skupnost čimprej kupi 1 000 000 odmerkov živega oslabljenega cepiva proti klasični prašičji kugi.
2. Skupnost poskrbi za shranjevanje in distribucijo cepiva iz odstavka 1.
Člen 2
Stroški ukrepov iz člena 1 lahko znašajo največ 350 000 EUR.
Člen 3
Ukrepe iz člena 1(2) Komisija izvede v sodelovanju z dobavitelji, imenovanimi na podlagi razpisa.
Člen 4
Ta odločba je naslovljena na države članice.
V Bruslju, 25. septembra 2006

Labels: 7
3
0
6